Eötvös Loránd Tudományegyetem
Természettudományi Kar
Hallgatói Önkormányzat

Pályázat elnöki tisztségre

Dukán András Ferenc

„Némely foltok nem távolíthatók el az anyag megsértése nélkül.”
	                         - Bohumil Hrabal -
1. Bemutatkozás

1988. 11. 20-án születtem Tapolcán. Életem első pár évét Ajkán töltöttem, azóta Budapesten élek. 2007-ben érettségiztem, majd ez év szeptemberében sikeres vendéglátó vállalkozó OKJ vizsgát tettem. Ugyanekkor (2007. szeptember) kezdtem meg egyetemi tanulmányaimat. Tavaly végeztem az ELTE TTK matematika BSc szakán, történelem tanári minorral. Szeptember óta tanári MA-s hallgató vagyok, matematika és történelem modulokon.

Eddig háromszor választottak meg a TTK HÖK képviselőjének. 2008 ősze óta az Ellenőrző Bizottság tagjaként, később elnökekén, majd 2009 novembere óta tanulmányi elnökhelyettesként tevékenykedtem.

2. Alapelvek

Véleményem szerint az elnök fő feladata, hogy egy kijelölt koncepció mentén koordinálja a tisztségviselők munkáját. Azokat az alapelveket, amelyekre a TTK HÖK működése épülne, megválasztásom esetén, itt, a pályázat elején felsorolnám. A későbbi pontokban ezek gyakorlati megvalósítását ismertetném, amelyben kiemelt szerepet kapna a belső megújulás, a kommunikáció és a szakterületek erősítése.

1) A Természettudományi Kar Hallgatói Önkormányzatának legfőbb feladata a TTK-s hallgatók képviselete a lehető legtöbb fórumon.

2) Mivel a TTK HÖK tagja minden TTK-s hallgató, ezért az általuk megválasztott képviselőkből álló Küldöttgyűlés döntései a tisztségviselőkre és a döntést nem támogató képviselőkre is kötelező érvényűek.

3) A Karnak felelősséget kell vállalnia minden felvett hallgató iránt. Mindent eszközzel azért kell küzdenünk, hogy a rendszerbe bekerülő, tanulásra időt nem sajnáló diákok, értékes diplomát kaphassanak.

4) A hallgatóknak a klasszikus (tanulmányi) érdekképviseleten kívül meg kell próbálni biztosítanunk minden olyan szolgáltatást, ami a Karon töltött idejüket hasznosabbá, élvezetesebbé, szakmai fejlődésüket hatékonyabbá teszi, a köztük levő szociális különbségeket csökkenti: tudományos, sport, kulturális rendezvények szervezése, ösztöndíjak lehető legigazságosabb szétosztása, kollégiumi ellátás biztosítása, külföldi tanulmányi lehetőségek felkutatása és közvetítése, szakos és kari bulik szervezése és támogatása…

5) A Hallgatói Önkormányzat önkéntességen alapul. Ezért a tisztségviselők által kapott ösztöndíj nem piaci fizetés. (Sem mértékében, sem jellegében.) Ennek ellenére el kell várni tőlük a minőségi munkát, amelynek díjazása arányban kell, hogy álljon a ráfordított idővel.

6) A Hallgatói Önkormányzat akkor tudja hitelesen képviselni a hallgatói érdekeket, ha folyamatosan önkritikát gyakorol és érzékeny azok véleményére, akiket képvisel.
7) A Hallgatói Önkormányzatban dolgozók nem felsőbbrendűségük, hanem folyamatos önképzésük és lelkesedésük okán képesek ellátni az érdekképviseleti feladatokat.

8) A Hallgatói Önkormányzat döntéseinek aktuálpolitikától mentesnek kell lennie.

3. Teljes rugalmatlanság befelé, maximális rugalmasság kifelé

A TTK HÖK működéséhez elengedhetetlennek tartom, hogy a saját magunk által hozott szabályokat betartsuk. Magunkkal szemben tökéletesen rugalmatlannak kell lennünk. Ez két dolog miatt fontos.

Egyrészt így tudunk példát mutatni a többi hallgatónak. Megkérdőjelezné szabályozói kompetenciánkat, ha úgy viselkednénk, mint akikre nem vonatkoznak a szabályok, de a többi hallgatótól elvárnánk a betartásukat. Arról nem is beszélve, hogy azt sugallná, hogy mi többek vagy jobbak vagyunk a hallgatótársainknál, ami nyilvánvalóan nem igaz.

Ennél még fontosabb ok, hogy a szabályzatok mutatnak utat a mindennapokban. Meggyőződésem, hogy senki sem tudja objektíven megítélni, hogy az általa elkövetett kihágás mennyire súlyos. A szabályok relativizálása nagyon veszélyes, könnyen visszásságokhoz vezethet, hiszen emberek vagyunk és hajlamosak vagyunk a saját tetteinket enyhébben megítélni, mint másokét. 

Jelenleg, mikor az ország több pontjáról érkeznek hírek HÖK-ös túlkapásokról, minden eddiginél jobban kell figyelnünk arra, hogy megőrizzük tisztaságunkat. Hiszek abban, hogy szükség van a HÖK-re, hogy a TTK-s hallgatótársainknak jobb velünk, mint nélkülünk. De ha ezt nem tudjuk bárki számára egyértelműen bizonyítani, akkor könnyen hiábavalóvá válhatnak fáradozásaink. Nem elég becsületesnek lenni, annak is kell látszani.

A jelenleg az egyetemi élet minden területe tele van joghézagokkal, ellentmondásos rendelkezésekkel. Ez alól nem képeznek kivételt a mi működésünk szabályozó felsőbb rendelkezések és saját szabályaink se. Tökéletes megoldást természetesen nem találhatunk, olyan szabályozók miatt, melyekre nincs ráhatásunk, de saját szabályaink megreformálásával rengeteg eredményt érhetünk el.

Épp ezért célul tűzöm ki egy olyan új szabályrendszer (TTK HÖK Alapszabály, Küldöttgyűlés ügyrendje, Választmány ügyrendje, Választások menete…) kidolgozását, amely a gyakorlatban jól alkalmazható és főként olyan elvek mentén segíti a munkát, amelyeket bárki előtt büszkén vállalhatunk.

Ez a munka már megkezdődött, az Alapszabály legfontosabb módosításai a következő Küldöttgyűlésen elfogadásra kerülhetnek. Ez azonban alighanem ideiglenes lesz, hiszen minden jel arra mutat, hogy új felsőoktatási törvény lesz hazánkban, és ez nyilvánvalóan magával vonja minden alsóbb szabályzat újraírását, a most még nem ismert, leendő törvényi, rendeleti megkötésekkel.
Ebbe a munkába akár az új Hallgatói Követelményrendszer írása is beletartozhat, ahol szintén fontos, hogy a TTK-s hallgatók érdekei a lehető legjobb képviselve legyenek, legyen szó ösztöndíjakról, tanulmányi szabályokról vagy akár a hallgatói képviseletről.

Ebben a helyzetben úgy gondolom, hogy különösen hasznára válhat az Önkormányzatnak, hogy korábbi működésem során, az elmúlt két és fél évben is, szabályzatokkal foglalkoztam (előbb Ellenőrző Bizottság tagjaként, majd elnökeként, végül mostanáig tanulmányi elnökhelyettesként).

Amennyire fontosnak tartom a szigort magunkkal szemben, annyira alkalmazkodni kívánok partnereinkhez, akikkel nap, mint nap együtt dolgozunk. A fő oknak, ami miatt egyes hallgatók negatívan vagy semlegesen állnak a TTK HÖK-höz, azt látom, hogy nem látnak bele a munkánkba, pletykák vagy esetleges rossz benyomások (és lássuk be természetszerűleg velünk járó emberi hibáink) alapján alakítják ki rólunk véleményüket. Ebbe a hibába nekünk nem szabad beleesnünk. Nem szabad elítélnünk egyetlen olyan csoportot, szervezetet se, aki szintén az Egyetemért és a hallgatókért dolgozik. Nyilvánvalóan különböznek az elképzelésünk, esetleg munkamódszereink. 

A TTK HÖK-nek épp ezért az általunk jónak tartott célok eléréséhez minden segítséget meg kell adni különösen az Egyetemi Hallgatói Önkormányzatnak (EHÖK) és a TTK HÖK által alapított TTK Hallgatói Alapítványnak és az ELTE TTK-nak, illetve annak vezetésének.

a) Együttműködés az EHÖK-kel
Az EHÖK szakbizottságaiban a TTK-s tisztségviselőknek a lehető legtöbbet kell kihozni magukból. Ez a legfőbb biztosítéka annak, hogy a TTK-s hallgatói érdekek egyetemi szinten is képviselve legyenek, illetve, hogy az egyetem összes hallgatóját érintő kérdések előrehaladását segíthessük.

Az EHÖK Elnökség munkájába természetesen legalább ennyire fontosnak tartom, hogy bekapcsolódjak és a többi részönkormányzat elnökével közösen hatékonyan együtt dolgozzunk.

b) Együttműködés a TTK Hallgatói Alapítvánnyal
Az Alapítvány Kuratóriumában, illetve a Felügyelő Bizottságában az általunk delegált tagok ülnek. Az Alapítvány tevékenysége előremutató és példamutatóan szabályos. (Ónodi Ferenc László, kuratóriumi elnök tájékoztatása szerint idén több hatósági vizsgálat is lezajlott és mindent rendben találtak.)

A jelenlegi színvonal megőrzéséhez és az Alapítvány mindenkori koncepciójának kidolgozásához elengedhetetlen, hogy a Kuratórium és a Felügyelő Bizottság tagjai mindig felkészültek és innovatívak legyenek. Az Alapítvány projektjeit továbbra is fontos, hogy támogassuk, ahol tudjuk. (Legyen szó az ELTE TTK népszerűsítéséről vagy akár tehetséggondozásról.) Az állandó szolgáltatások körének megőrzése mellett mindig nyitottnak kell lennünk új célok kitűzésében.

c) Együttműködés a Karral
A TTK HÖK képviselői számos kari bizottság munkájában részt vesznek. Fontosnak tartom, hogy felkészültségünk az adott témákból az oktatói tagok számára is meggyőző legyen, hiszen mindannyian a TTK polgárainak legjobb megoldásokat keressük. Meg kell találni az ésszerű egyensúlyt, hogy a hallgatók és az oktatók mindannyian a lehető legjobban érezzék magukat Karunkon, ahol biztosítottak a feltételek a tanuláshoz és a tanításhoz, illetve a TTK-s közösség építéséhez.

Az oktatók közül a HÖK-öt páran ellenségként kezelik. Ezt nagyon súlyos hibának tartom. (Természetesen fordított esetben is.) A HÖK és az oktatók viszonya partnerségen kell, hogy alapuljon, hiszen rengeteg közös célunk van és az oktatói-hallgatói érdekellentétek, összeütközések megoldása így a leghatékonyabb. A Kar minden polgárát érintő, nagy horderejű kérdésekben fontosnak tartom, hogy kiálljunk egymás mellett külső fórumokon. Természetesen a viták elkerülhetetlenek. Ezek során el kell ismernünk esetleges hibáinkat és ezt az oktatóktól is meg kell követelni, különösen a hallgatókkal szembeni jogsértések esetén. A partneri viszony nem mehet a hallgatói jogok betartatásának kárára.

d) Együttműködés a TTK hallgatóival
Végezetül, bár úgy vélem evidens, azért fontosnak tartom megemlíteni, hogy a legfontosabb, hogy a legrugalmasabbak hallgatótársainkkal szemben legyünk és igyekezzünk megtalálni azokat a megoldásokat, amelyek a TTK HÖK (amelynek minden TTK-s hallgató a tagja) 5-6000 tagjának az érdekeit legjobban követik.

4. Kommunikáció

Hiába dolgozunk, teszünk meg mindent a legjobb tudásunkhoz mérten, ha ezt nem látják, azok, akikért dolgozunk, akkor hiába várjuk, hogy támogatást, elismerést kapjunk munkánkért cserébe. Illetve arról sem szabad megfeledkeznünk, hogy mivel önkormányzat vagyunk, informálnunk kell azokat az embereket (a TTK hallgatóit) akiknek a nevében cselekszünk. Ha ez nem történik meg, akkor még nehezebbé válik az amúgy is problémás képviselőválasztás.

Éppen ezért a kommunikációnk megújítására minden eddigi elődömnél nagyobb energiát szeretnék fordítani. Ennek a következő módjait látnám megvalósíthatónak és hatékonynak:

a) Tétékás Nyúz
Reméljük hamarosan sikerül végigérni a közbeszerzési eljáráson és újra megjelenhet papírosan is a Nyúz. Ezt kísérhetné egy belső megújulás. A nemrég átalakított dizájn, a színes címlap és más hasonló formai elemek úgy gondolom, hogy nem kell, hogy megváltozzanak. Sokkal inkább a tartalom megreformálására volna szükség. A Nyúznak elsődleges feladata kell, hogy legyen, a hallgatókat érdeklő témák feldolgozása mellett, a TTK HÖK tevékenységéről, illetve más munkánkhoz kapcsolódó eseményekről történő informálás. Ennek sok módja van. Egy-egy félév eleji lapban ez remekül meg is valósul, amikor 4-5 oldalt mindig olvashatunk az aktuális szociális-, tanulmányi-, esetleg külügyi- vagy sport hírekről, információkról. Meggyőződésem azonban, hogy ez nem elég, fontos, hogy a többi tisztségviselő munkája, illetve e tisztségviselők évközi munkája is nagyobb nyilvánosságot kapjon. Ehhez azt szeretném, hogy 2-3 oldalnyi anyagot írjanak a tisztségviselők (akár személyesen az elnök) minden számba. Tudom, hogy ez többletmunka, az amúgy is elég leterhelt tisztségviselőknek (ráadásul nem egy közülük épp szakdolgozik, diplomázásra készül HÖK-ös teendői mellett), de remélem, hogy sikerül megvalósítani. Másik fontos változás lehetne, hogy ezek között a cikkek között legyenek olyanok, amik a HÖK aktuális problémáiról, útkereséseiről szólnak. Szeretném, ha olvasói levelekben kapnánk tanácsot vagy akár vita alakulna ki a Nyúzban olyan dolgokról, ahol nem egyértelmű, hogy mit is kéne az ügyben a HÖK-nek tennie, mi is igazán jó az általunk képviselt TTK-s hallgatóknak.

b) Honlap
A ttkhok.elte.hu az egyik leginformatívabb HÖK-ös honlap egyetemünkön. De messze nem a legjobban strukturált. Számos információt szinte képtelenség megtalálni. Az új honlap tervét (illetve alfa verzióját) a most leköszönő kommunikációs biztos már elkészítette. Ha az utódja folytatni tudja, akkor a tisztségviselők segítségével informatív, hasznos felületté tehető. A cél az lenne, hogy érdemes legyen hetente legalább egyszer meglátogatni a friss információk miatt, illetve minden olyan dolog elérhető legyen, ami egy hallgató számára szükséges lehet: a szabályzatok rövid kivonatától a következő bulikig.
A cél az lenne, hogy a hallgatók hetente meglátogassák a honlapot a friss információkért. Mindemellett a hasznos tartalom is megmaradjon, könnyen áttekinthetően. (pl. a szabályzatok rövid kivonatai)

c) Munkablog
Szeretném, ha a honlapon belül megvalósulna egy TTK HÖK-ös vagy akár kezdetben csak egy elnöki munkablog. Itt nyomon követhető lenne munkánk/munkám, illetve kicsit mindennapjaink. Ez az a terület, ahol nem várok átütő változást, nem gondolom, hogy ezt rengetegen fogják olvasni, de mindenképpen hasznos az érdeklődők informálására, és azért is, hogy el lehessen képzelni, hogy mit csinál egy HÖK-ös tisztségviselő, képviselő vagy akár mentor. (Értve itt a kicsit kötetlenebb stílust, hogy a HÖK-ben uralkodó hangulatba, problémákba, örömökbe belepillanthasson, aki akar.)

d) Facebook
A TTK HÖK-nek már van Facebook oldala, ez a mai világban a tájékoztatás majdhogynem alapvető fóruma. Ennek megfelelően szeretném, ha ez az információk terjesztésének funkcióját töltené be. Még nekem is új terep, aminek felfuttatása sok lehetőséget rejt magában.

e) [TTK-INFO] levelezőlista
A TTK HÖK levelezőlistán a hallgatók túlnyomó többsége szerepel. Ugyanakkor számos visszajelzés alapján úgy tűnik, hogy a leveleket nem olvassák. Ennek az oka egyszerű és érthető, számos olyan információ kerül kiküldésre, ami nem érdekes számukra, illetve sok emailt kapnak számos más forrásból is. Épp ezért azonnal meg kell reformálni a rendszert. Már volt róla szó, hogy a LOL-lal (Lágymányos Online, lol.elte.hu) együttműködésben létrehoznánk egy másik levlistát. Ezen mennének ki a rendezvényekkel, érdekességekkel kapcsolatos hírek. A [TTK-INFO] lista pedig csak a legfontosabb híreket/határidőket közvetítené: rendszeres szociális ösztöndíj leadási határidő, Erasmus jelentkezés határideje, Tanulmányi Osztály határidői... Ezen levelek nem előre meghatározott periódusonként kerülnének kiküldésre, hanem mindig az aktuális és sürgős információk mennének ki rajta. Ha pedig nincs ilyen információ huzamosabb ideig, akkor nem lenne info-levél sem. A másik levlista jellegéről még egyeztetnünk kell Hallgatói Alapítványunkkal, a LOL üzemeltetőjével. Ha technikai vagy más korlátokba ütközik a gyors bevezetése az új rendszernek, akkor ezt a jelenlegi rendszer kettéválasztásával oldanám meg ideiglenesen. (Pl. [TTK-INFO] és [TTK- Rendezvény] címzés használatával, de ez már inkább részletkérdés, a kommunikációs biztos feladatkörébe tartozna talán inkább.) 

f) HÖK-ös Nyílt nap
Fontosnak tartanám, hogy legyen egy olyan nap a félévben, ahol a tisztségviselők kiállnak, és az érdeklődőknek elmondják, hogy milyen a munkájuk, miket értek el az elmúlt időszakban, illetve jelenleg milyen projektjeik futnak. Ennek kettős célja van: a hallgatók tájékoztatása, illetve az esetleges érdeklődők bevonása.

g) HÖK-ös előadások
Szeretnék „szabadegyetem” jelleggel előadásokat szervezni. Ezek tematikusak lennének, és az érdeklődők megtudhatnának minden alkalommal valamit az őket érintő szabályokról, illetve lehetőségeikről. Ezt olyannak képzelném, mint az Erasmus napot, amin idén már 100 TTK-s hallgató is részt vett, pedig egy kisebb csoportot érintő kérdésekről adott felvilágosítást.

5. Szakterületi Csoportok

A TTK HÖK szakterületekből felépülő rendszerét kifejezetten jónak tartom, sőt úgy gondolom, hogy a hatékonyság növelése, a rendszer fejlesztése a TTK HÖK Szakterületi Csoportjainak erősítésével érhető el.

Célom, hogy a már említett új szabályzati rendszerben a szakterületek feladatai és hatásköre konkretizálásra kerüljön.

Amit mindenképpen szeretnék, hogy a szakterületi koordinátor (illetve választmányi delegált, ha nem azonos a koordinátorral) választásába jobban be legyenek vonva a szakterületi képviselők. A TTK HÖK napi ügyeiben ugyanis fontosnak tartom a szakterületi igények erős megjelenését.

A Szakterületi Csoportok jelenleg minden esetben rengeteg aktív taggal bírnak. Gyakorlatilag mindenhol aktívak a képviselők mellett a mentorok is, illetve vannak a rendszerbe újonnan becsöppent hallgatók is. Segítségükkel meglehetősen jól fel lehetne mérni, hogy mit szeretnének a hallgatók összességében.

A Szakterületi Csoportoknak jobb kommunikációra lenne szükség a HÖK vezetésével. Szeretném, ha a szakos problémák, évfolyamok véleménye, „folyosói pletykák” eljutnának hozzám/hozzánk. Így van ugyanis esély arra, hogy hitelesen képviseljük a TTK diákjait.

Szeretném, ha éreznék a Szakterületi Csoportok tagjai, hogy ők egy nagy és hasznos rendszer részei. Most még sajnos néha úgy tűnik, hogy távolságot tartanak, nem tartják magukat a HÖK részének, aminek az előző pontban hosszabban részletezett kommunikációs hiányosságok lehetnek az okai. 

Végső célnak azt tekintem, hogy aki tenne valamit a biológia, fizika, földrajz- és földtudományi, kémia, környezettudományi vagy matematika szakterületért, az bizalommal csatlakozzon hozzánk, a TTK HÖK megfelelő Szakterületi Csoportjához, ami olyan célokat ér el, amiket sokkal nehezebb vagy lehetetlen lenne elérni a HÖK nélkül. Legyen szó akár egy szakos konferencia vagy buli rendezéséről, akár egy régóta húzódó tanulmányi probléma megoldásáról, akár bármi egyébről.
Ha ez megvalósul, akkor a közös, TTK-s célok megvalósítása is könnyebb lesz, hiszen minél több aktív tagunk van, annál előremutatóbb célokat tudunk kitűzni és megvalósítani.

6. Egyebek

a) Rendezvények
A közbeszerzés bevezetésének első, leglátványosabb vesztese a TTK HÖK életében a Nyúz volt. Szerencsére jelenleg úgy tűnik, hogy nemsokára újra meg tud jelenni papíros formában.
Hosszú távon azonban számos nehézséget fog jelenteni a rendezvények megszervezése és lebonyolítása. Ezt tovább nehezíti, hogy a közelmúltban történt tragédia óta a biztonsági előírások is szigorodtak. Éppen ezért minden eddiginél alaposabban és korábban meg kell tervezni a rendezvényeinket. Hermann Gábor jelenlegi szervező elnökhelyettessel már beszéltem ezekről a kérdésekről. A Nedves Est kivitelezése úgy tűnik lehetetlen lesz, de a Lágymányosi Eötvös Napok megszervezésében minden segítséget meg kívánok adni neki. A rendezvény ingyenes jellege remélhetőleg minden nehézség mellett is megmarad.

b) Belső kommunikáció, utánpótlás nevelése
Jánosi Attila, leköszönő elnök által elkezdett szakmai hétvégéket és csapatösszetartásokat én is szeretnék szervezni. Úgy gondolom, hogy a HÖK-ös tevékenység sokkal hatékonyabb egy jól összeszokott csapatban és az önkéntesség egyik legfőbb vonzereje az a sokszínű közösség, amiben dolgozunk. Ugyanakkor a szakmai épüléshez elengedhetetlenek a kötött programmal bíró vezetőképzők. Fontos, hogy az információáramlás a tapasztaltabbak felől folyamatos legyen az újak felé. A TTK HÖK mostani tisztségviselő-váltásai gördülékenyek voltak, köszönhetően annak, hogy leköszönő tagjaink nem sajnálták az idejüket a folyamatos képzésen kívüli külön felkészítésre, azok számára, akik érdeklődtek a poszt betöltése iránt. Ennek a jövőben is így kell lennie. Legalább ilyen fontos, teljesen új emberek bevonása a munkába. Erre a már jól bevált TTK HÖK Bevonó Tábor biztosít lehetőséget, amelyet idén a március 26-i hétvégén szándékozunk megrendezni.

Budapest, 2011. március 6.